Robbie Wessels beleef allermins droogte met ‘Woestyn’Robbie Wessels (Foto: Facebook) Die Afrikaanse grapjas en sanger Robbie Wessels se jongste album, Woestyn, het pas goue status behaal. Inhoud Huis, die sanger se platemaatskappy, het dié nuus bevestig. Goue status word verwerf wanneer ŉ kunstenaar meer as 15 000 eksemplare van ŉ album verkoop. “Dis vir my ’n groot voorreg dat die album goue status behaal het. Ek is baie dankbaar vir die Here vir my talent en vir Inhoud Huis deur wie ek my musiek vrystel. Ek voel baie geseënd en hoop daar is nog heelwat albums in die toekoms,” het die sanger laat hoor. “Afrikaanse musiek is een van my grootste passies en ek hoop dat ek ’n bydrae kan lewer met my werk. Dis ’n plesier om vir my land en sy mense op te tree.” Woestyn, wat in Junie verlede jaar uitgereik is, bestaan uit 15 oorspronklike snitte wat deur die sanger geskryf is. Een van die snitte op die album, “Mphe Di Hoenor”, was ŉ blitstreffer en die musiekvideo van dié liedjie is meer as twee miljoen keer op YouTube gekyk. Wessels het verlede jaar in ŉ onderhoud met Hendri Myburgh van GROOTfm gesê hy het aanvanklik gesukkel met inspirasie vir dié album. Woestyn is sowat drie jaar ná sy vorige album uitgereik. “Baie mense het my gevra hoekom dit so lank gevat het om di֖é album uit te reik. Ek het so twee jaar lank ŉ droë seisoen beleef waartydens ek nie baie geïnspireerd was nie – soos die naam van die album ook voorstel. Soms kom die inspirasie vinnig en maklik en ander kere moet ek diep delf en lank soek; soos dit ook die geval met hierdie album was. “Die liedjie ‘Woestyn’ is daarom ook een van die liedjies op die album wat my na aan die hart lê. Ek het daarom ook besluit om die album dieselfde titel te gee. Die musiek op die album vertel ook weer lekker stories en die musiek herinner aan my vorige werk. Daar is weer ŉ goeie balans tussen komedie en ernstiger liedjies.” Die sanger het bekendheid verwerf as Poena in die televisiereeks Gauteng-alêng-alêng en was onder meer ook te sien in Poena is koning, Jakhalsdans, ’n Saak van geloof, As jy sing en Binnelanders. Meer as 120 000 eksemplare van sy debuutalbum, My vissermanvriend se pa, is verkoop.